Bogense

Bogense er en havneby ved Kattegat på det nordlige Fyn med 3 976 innbyggere (per 2021). Byen ligger 15 km nordvest for Søndersø, 23 km vest for Otterup og 29 km øst for Middelfart. Byen er administrasjonssenteret i Nordfyns kommune og ligger i Region Syddanmark. Byens innbyggere kalles bogensere eller bogenseboer.

Bogense var i tidligere tider en kjøpstad. I 1966 ble 5 sognekommuner slått sammen med Bogense købstad til Bogense Kommune. I 2007 ble Bogense Kommune slått sammen med Otterup Kommune og Søndersø Kommune til Nordfyns Kommune.

Etymologi 
Navnet Bogense (1485: Bognæs, 1492: Boghens) kommer kanskje av at det tidligere var meget bøkeskog i området.

Aktiviteter 

Bogense er i dag en turistby, og derfor satser lokalbefolkningen på ulike arrangementer som tiltrekker seg flere tilreisende, blant annet:
 en årlig rosefestival
 en årlig språkfestival som kalles Sprogense
 internasjonale sykkelcrossmesterskap

Severdigheter 
Bogense ligger i Bogense kirkesogn. I byen ligger Bogense Kirke, som egentlig heter Sankt Nicolaj Kirke. Kirken ligger helt ute ved kysten. I motsetning til de fleste andre danske kirker har den tårnet mot øst. Årsaken er at tårnet er et påbygg fra rundt 1450; den romanske kirken hadde til da bare bestått av et kirkeskip og et kor, og ettersom kirken lå rett ved en skrent ned mot kystlinjen, var det ikke mulig å følge vanlig praksis og bygge tårnet i kirkens vestende.

På Torvet finnes en gammel vannpumpe av tre. Ved Torvet ligger også et av Danmarks minste hus, med en gulvflate på kun 23 m². Også byens tidligere borgerskole, som ble bygget i 1853, ligger ved Torvet. Skoledriften opphørte i 1920. 

Langs Adelgade, som er byens gamle hovedgate, ligger flere gamle kjøpmannsgårder, blant annet Bryggergården i nr. 44, som har en gotisk kjeller med krysshvelvinger og bygningsfragmenter fra ca. 1420. På hjørnet av Adelgade og Kirkestræde ligger det et gammelt pakkhus, som i likhet med Adelsgade nr. 54 har tannsnittsgesims og er i bindingsverk. Adelsgade nr. 56 er en bygning i empirestil. Av andre historiske bygninger og severdigheter kan nevnes:

 Den Gamle Købmandsgård, et langt to-etasjes bindingsverkshus fra 1600-tallet som ble gjenoppført etter at taketasjen ble ødelagt i en brann i 2007
 Erik Menveds Kro, også kalt Landbohjemmet, en renessansebygning fra 1543 i to stokkverk, som er byens eldste hus
 Bogense Gamle Rådhus, som i 1847 erstattet et falleferdig rådhus fra 1500-tallet; det nåværende rådhuset er fra 1920
 Bogense Toldkammer, med adressen Adelgade 1, et bygg fra 1846 som i det store og hele er uforandret siden det var nytt
 Nordfyns Museum

Referanser 

Byer i Region Syddanmark
Nordfyns kommune